OPSTANDINGSONDAG - DIE BEGIN VAN DIE KERK Dr Wilhelm Leuschner - Wapadrant
13En kyk, op dieselfde dag was twee uit hulle geledere op pad na 'n dorpie met die naam Emmaus, elf kilometer* vanaf Jerusalem. 14Hulle was druk in gesprek met mekaar oor al hierdie dinge wat gebeur het. 15Terwyl hulle nog so loop en gesels en dinge probeer ontrafel, het Jesus self nadergekom en saam met hulle verder geloop. 16Hulle oë is egter verhinder om Jesus te herken.
17Hy sê toe vir hulle: "Oor watter sake loop julle só ernstig en redeneer?"
Met droewige gesigte het hulle gaan stilstaan. 18Een van hulle wat Kleopas genoem word, antwoord Jesus toe: "U is seker die enigste buitelander in Jerusalem wat nie kennis dra van al die dinge wat gedurende hierdie dae in die stad gebeur het nie."
19Jesus reageer en vra hulle: "Watter dinge?"
Hulle antwoord Hom: "Dié dinge wat gaan oor Jesus van Nasaret. Hy was 'n profeet, kragtig in woord en daad voor God en die hele volk – 20hoe die leierpriesters en ons volksleiers Hom uitgelewer het om tot die dood veroordeel te word en Hom gekruisig het. 21Ons het bly hoop dat dit Hy is wat Israel gaan verlos. Maar dit is ook al vandag die derde dag vandat al hierdie dinge gebeur het.
22Sommige vroue uit ons geledere het ons nog boonop heeltemal verwar. Hulle was vanoggend baie vroeg by die graf, 23maar kon nie sy liggaam daar kry nie. Hulle het kom berig dat hulle 'n visioen van engele gesien het wat gesê het dat Hy lewe. 24Sommige van ons het na die graf toe gegaan en dit net so aangetref soos die vroue vertel het."
25Toe sê Jesus vir hulle: "O, hoe sonder begrip en traag van hart is julle om alles wat die profete gesê het, te glo! 26Moes die Messias nie hierdie dinge ly om sy heerlikheid in te gaan nie?" 27Hierna het Jesus begin om vanaf Moses en al die profete al die Skrifgedeeltes wat oor Hom handel, vir hulle te interpreteer.
28Toe hulle naderkom aan die dorpie waarheen hulle op pad was, het Jesus self voorgegee dat Hy verder wil reis. 29Maar hulle het by Hom aangedring: "Bly by ons oor. Die son trek al water en die dag is verby." Toe het Jesus by hulle ingedraai om saam met hulle oor te bly. 30Terwyl hulle saam met Hom aan tafel was, het Jesus brood geneem, gedank, dit gebreek en aan hulle gegee. 31Toe het hulle oë oopgegaan en hulle het Hom herken. Daarop het Jesus net verdwyn.
32Hulle sê toe vir mekaar: "Was ons harte nie vuur en vlam in ons toe Hy met ons op pad gepraat en die Skrif vir ons geïnterpreteer het nie?" 33Hulle het daar en dan opgestaan en na Jerusalem toe teruggegaan en die elf aangetref en die ander saam met hulle, 34wat die nuus vertel: "Die Here is regtig opgewek, en Hy het aan Simon verskyn!"
1. Hy gaan stap saam met sy dissipels!
2. Hy vertel hulle wie Hy is.
3. Hy inspireer hulle om op te staan en vir ander te gaan vertel.
Wat doen Jesus? Hy begin die kerk!
Want wat is die kerk?
Die kerk is mense wat saam met Jesus lewe, wat leer wie Hy is en wat die nuus vertel: Die Here lewe!
Die kerk is mense wie se harte warm is, wat opstaan vir Jesus en vertel: Hy lewe!
Dit wat Jesus daardie opstandingsondag gedoen het, doen Hy vandag nog:
1. Jesus stap saam met sy dissipels.
2. Hy vertel ons wie Hy is.
3. Hy inspireer ons om op te staan en vir ander te gaan vertel.
Dis hoekom ons erediens hou op 'n Sondag! Want Sondag is die geboorte van die kerk! Elke Sondag vier ons ons geboortedag!
Dis hoekom ons aan die begin vir mekaar vertel het wanneer ons verjaarsdag en ons troudag is. Want 'n verjaarsdag en 'n troudag vertel van 'n begin. Voor dit het daar baie dinge gebeur om dit moontlik te maak en baie mense moes baie dinge doen om dit moontlik te maak, maar op my geboortedag en op my troudag het my verantwoordelikheid, my lewe begin.
Op Goeie Vrydag het Jesus die oorwinning behaal. Op Opstandingsondag het Hy geboorte gegee aan sy kerk, aan ons. Op Goeie Vrydag beleef Jesus God se koninkryk en oorwinning, op Sondag gaan dit oor op die gelowiges, op die kerk. Op Sondag begin Jesus die pad loop saam met sy dissipels en word sy dissipels diegene wat God se koninkryk die wêreld in dra.
Ons is soos hierdie bottel wyn. Daar het BAIE werk ingegaan voor die oes – die wingerdstokke is geplant en natgegooi en bemes en laat groei.
Maar toe is dit geoes. En dis die datum wat op die bottel staan. Nou moet die wyn gedrink word, nou moet die wyn by die mense kom wat dit moet kry.
Ek en jy is die wynbottels, wat op die eerste dag, die Sondag gevul word, sodat ons die wyn van Jesus vir mense kan bring.
Wel, wat is die derde belangrike ding wat daardie Sondag gebeur het? Luister na Johannes 20:19-21:
19 Daardie Sondagaand was die dissipels bymekaar. Alhoewel die deure gesluit was omdat hulle bang was vir die Jode, het Jesus gekom en tussen hulle gaan staan en vir hulle gesê: "Vrede vir julle!" 20 Nadat Hy dit gesê het, wys Hy sy hande en sy sy vir hulle. Die dissipels was baie bly toe hulle die Here sien. 21 "Vrede vir julle!" sê Hy weer vir hulle. "Soos die Vader My gestuur het, stuur Ek julle ook."
As Jesus oorwin het voor sy dood, waarom het Hy doodgegaan? Om te bewys dat Hy die dood oorwin het, om aan ons, sy kerk te bewys dat die sonde oorwin is, dat die dood oorwin is, dat wat Hy gesê het werklik gebeur het! Hoe weet ons Jesus het die dood oorwin? Hyself! Sy hande, sy sy.
Hoekom is Sondag so belangrik vir ons? Want Sondag doen Jesus 2 dinge:
1. Hy BEWYS dat Hy oorwin het, BEWYS dat God se koningheerskappy gekom het
2. Hy BEGIN sy kerk. Sy dissipel kry die Heilige Gees en begin 'n nuwe lewe, 'n lewe waar ons saam met Jesus stap, deur Hom geïnspireer word, opstaan en vir ander vertel: Jesus leef!
Sondag is ons geboortedag, dis ons verjaarsdag! Op Vrydag het Jesus gewen; op Sondag het Jesus dit BEWYS en die kerk BEGIN!